Haigeito kapinės

Haigeito kapinės (angl. Highgate Cemetery) – kapinės šiaurės Londone, Anglijoje. Įsikūrusios Highgate rajone, šalia Waterlow parko, Kamdeno savivaldybėje. Išsidėsčiusios abipus Swain's Lane gatvės, kurioje stovi ir pagrindiniai įėjimo vartai. Netoli veikia Londono metropoliteno stotis „Archway“. Talpina apie 53 000 kapaviečių, vakarų ir rytų pusėse yra palaidota apie 170 000 žmonių. Kapinės žymios ir jose palaidotais garsiais, nusipelniusiais žmonėmis, ir de facto gamtos draustinio statusu. Istorinių parkų ir sodų registre jos priskirtos I laipsnio objektams. Istorija Kapinės atidarytos 1839 m., įgyvendinant planą aplink Londoną įsteigti septynias dideles, tam metui modernias kapines, kurios vėliau pagarsėjo kaip „Puikiojo septyneto“ kapinės. Londone miesto kapinės iki tol daugiausia buvo įsikūrusios prie bažnyčių, todėl jau tapo perpildytos palaidojimais, pavojingais gyventojams ligų židiniais. Originalų naujųjų kapinių projektą sukūrė architektas ir verslininkas Stephen Geary . Haigeito kapinės, kaip ir kitos, netrukus tapo madingomis ir gerbiamomis bei lankomomis. Viktorijos epochoje požiūris į mirtį paskatino sukurti daugybę gotikinių kapų ir pastatų. Kapinės yra į pietus nukreiptame Haigeito kalvos šlaite nuo jos viršaus iki Waterlow parko. 1854 m. plėtrai nuo pradinės teritorijos į rytų pusę nupirkta papildomai žemės. Ši dalis vis dar naudojama laidojimui, kaip ir vakarinėje pusėje. Kapinių teritorijoje yra daug medžių, krūmų ir laukinės augmenijos, kurie suvešėjo be žmonių pagalbos. Teritorijoje prieglobstį suranda daugelis paukščių ir smulkių gyvūnų rūšių, pavyzdžiui, lapės. Egipto gatvėje ir Libano statinių rate, apaugusiame didžiuliais Libano kedrais, yra kapų, kriptų, katakombų ir vingiuotų takų, iškastų kalvos šlaituose. Siekiant išsaugoti kapines, kurių seniausioje dalyje įsikūrusi Viktorijos epochos mauzoliejų ir antkapių kolekcija, kitos įmantriai puoštos kapavietės, įėjimas leidžiamas tik organizuotoms lankytojų grupėms. Naujoje rytinėje pusėje, kuriame vyrauja Viktorijos laikų ir modernių skulptūrų mišinys, galima lankytis laisvai. Haigeito kapinės taip pat garsėja savo okultine praeitimi, susijusia su tariama vampyrų veikla. Haigeito vampyras žiniasklaidos dėka tapo išpūsta sensacija apie tariamą antgamtinę veiklą kapinėse. Žymūs palaidojimai Michael Faraday (1791–1867), chemikas, fizikas Karl Marx (1818–1883), filosofas, istorikas, „Kapitalo“ autorius Herbert Spencer (1820–1903), filosofas, biologas Douglas Adams (1952–2001), rašytojas, scenaristas Malcolm McLaren (1946–2010), leidėjas, grupės „Sex Pistols“ vadybininkas Lucian Freud (1922–2011), dailininkas, Sigmund Freud anūkas George Michael (1963–2016), dainų atlikėjas, prodiuseris Šaltiniai Nuorodos Oficiali svetainė Highgate Cemetery (NY Times)